Document ID: 32005R1458

KOMISIJAS REGULA (EK) Nr. 1458/2005
(2005. gada 8. septembris)
par pastāvīgām un pagaidu atļaujām izmantot dažas barības piedevas un pagaidu atļauju citādi izmantot piedevas, kuras jau ir atļauts izmantot barībā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām (1), un jo īpaši tās 3. pantu, 9.d panta 1. punktu un 9.e panta 1. punktu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (2), un jo īpaši tās 25. pantu,
tā kā:
(1)
Regulā (EK) Nr. 1831/2003 piedevu izmantošanai dzīvnieku ēdināšanā paredzētas atļaujas.
(2)
Regulas (EK) Nr. 1831/2003 25. pantā paredzēti pārejas posma pasākumi attiecībā uz barības piedevu izmantošanas atļaujas pieteikumiem, kas iesniegti atbilstīgi Direktīvai 70/524/EEK pirms Regulas (EK) Nr. 1831/2003 piemērošanas dienas.
(3)
Atļaujas pieteikumi piedevām, kas uzskaitītas šīs regulas pielikumos, tika iesniegti pirms Regulas (EK) Nr. 1831/2003 stāšanās spēkā.
(4)
Atbilstīgi Direktīvas 70/524/EEK 4. panta 4. punktam sākotnējās atsauksmes par šiem pieteikumiem Komisijai nosūtīja pirms Regulas (EK) Nr. 1831/2003 piemērošanas dienas. Tādēļ uz minētajiem pieteikumiem joprojām ir attiecināms Direktīvas 70/524/EEK 4. pants.
(5)
Ar Komisijas Regulu (EK) Nr. 1436/98 (3) pirmo reizi provizoriski atļāva izmantot no Aspergillus niger (MUCL 39199) iegūtu endo-1,3(4)-beta-glikanāzes fermentu preparātu cāļu nobarošanai. Pamatojot pieteikumu par beztermiņa atļaujas piešķiršanu minētā fermentu preparāta izmantošanai, iesniedza jaunus datus. To novērtējums liecina, ka Direktīvas 70/524/EEK 3.a pantā paredzētie šādas atļaujas piešķiršanas nosacījumi ir ievēroti. Tādejādi minēto fermentu preparātu, kas noteikts I pielikumā, jāatļauj izmantot bez termiņa ierobežojuma.
(6)
Ar Komisijas Regulu (EK) Nr. 358/2005 (4) cāļu nobarošanai un provizoriski ar Komisijas Regulu (EK) Nr. 2013/2001 (5) tītaru nobarošanai atļauts bez termiņa ierobežojuma izmantot no Aspergillus aculeatus (CBS 589.94) iegūtu endo-1,3(4)-β-glikanāzes, no Trichoderma longibrachiatum (CBS 592.94) iegūtu 1,4-β-glikanāzes, no Bacillus amyloliquefaciens (DSM 9553) iegūtu α-amilāzes un no Trichoderma viride (NIBH FERM BP 4842) iegūtu endo-1,4-β-ksilanāzes fermentu preparātu. Pamatojot pieteikumu par minētā fermentu preparāta izmantošanas atļaujas attiecināšanu arī uz dējējvistām, iesniedza jaunus datus. Eiropas Pārtikas nekaitīguma iestāde (EPNI) sniedza atzinumu par šā preparāta izmantošanu, kurā izdarīts slēdziens, ka preparāts nerada risku šai dzīvnieku papildu kategorijai. Šajā novērtējumā konstatēts, ka Direktīvas 70/524/EEK 9.e panta 1. punktā paredzētie atļaujas piešķiršanas nosacījumi minētājai šā preparāta izmantošanai ir ievēroti. Tādējādi minēto fermentu preparātu, kas noteikts II pielikumā, jāatļauj izmantot četrus gadus.
(7)
Ar Komisijas Regulu (EK) Nr. 833/2005 (6) cāļu nobarošanai bez termiņa ierobežojuma atļauts izmantot no Trichoderma longibrachiatum (ATCC 2105) iegūtu endo-1,4-β-ksilanāzes, no Trichoderma longibrachiatum (ATCC 2106) iegūtu 1,3(4)-β-glikanāzes fermentu preparātu. Pamatojot pieteikumu par minētā fermentu preparāta atļaujas attiecināšanu arī uz dējējvistām, iesniedza jaunus datus. EPNI sniedza atzinumu par šā preparāta izmantošanu, kurā izdarīts slēdziens, ka preparāts nerada risku šai dzīvnieku papildu kategorijai. Šajā novērtējumā konstatēts, ka Direktīvas 70/524/EEK 9.e panta 1. punktā paredzētie atļaujas piešķiršanas nosacījumi minētājai šā preparāta izmantošanai ir ievēroti. Tādejādi minēto fermentu preparātu, kas noteikts II pielikumā, jāatļauj izmantot četrus gadus.
(8)
Pamatojot atļaujas pieteikumu izmantot cāļu nobarošanai no Aspergillus niger (CBS 109.713) iegūtu endo-1,4-β-ksilanāzes fermentu preparātu, iesniedza datus. EPNI sniedza atzinumu par šā preparāta izmantošanu, kurā izdarīts slēdziens, ka preparāts nerada risku patērētājam, izmantotājam, dzīvnieku kategorijai vai videi. Šajā novērtējumā konstatēts, ka Direktīvas 70/524/EEK 9.e panta 1. punktā paredzētie atļaujas piešķiršanas nosacījumi minētājam šā preparāta izmantojumam ir ievēroti. Tādejādi minēto fermentu preparātu, kas noteikts II pielikumā, jāatļauj izmantot četrus gadus.
(9)
Minēto pieteikumu novērtējums liecina par to, ka ir vajadzīgas konkrētas procedūras, lai pasargātu darbiniekus no pielikumos norādīto piedevu iedarbības. Šāda aizsardzība jānodrošina, piemērojot Padomes 1989. gada 12. jūnija Direktīvu 89/391/EEK par pasākumiem, kas ieviešami, lai uzlabotu darba ņēmēju drošību un veselības aizsardzību darbā (7).
(10)
Regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Fermentu grupas preparātu, kas norādīts I pielikumā, atļauts izmantot bez termiņa ierobežojuma kā piedevu dzīvnieku barībā, ievērojot minētajā pielikumā paredzētos nosacījumus.
2. pants
Fermentu grupas preparātus, kas norādīti II pielikumā, atļauts izmantot uz ierobežotu laiku - četrus gadus - kā piedevu dzīvnieku barībā, ievērojot minētajā pielikumā paredzētos nosacījumus.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 8. septembrī

Labels: 0
17
16
6